Kui enne oli juttu madala põlemistemperatuuri kahjulikkusest, siis kahjulik on ka liigne õhk. See ei võta põlemisest osa, vaid läheb läbi ahju lõõristiku ja jahutab asjatult selle sisepinda. Seepärast ei peaks kütma ahju täiesti lahtise uksega, nii et tümbeuks ja välisuks on  mõlemad kogu aeg lahti. Eriti kahjulik on see kütmise lõpul. Juba ainuüksi tõmbeukse avamine alandab temperatuuri koldes mitmesaja kraadi võrra. Nii et lahtiste ustega kütmine on tegelikult ahju sihilik jahutamine. Korstnapühkijad soovitavad hoida ukse lahti ainult nii kaua, kuni leegid on kütuse täielikult haaranud. Siis tuleb välisuks koomale panna, jättes umbes 10 sentimeetrise pilu. Kütmise lõpupoole peaks seda pilu pidevalt vähendama. Kui on tegemist sellise ahjuga, millel on topeltuks, siis sisemine restuks  peab kogu aeg kinni olema. Õhku tuleb niigi, aga ei pillu sädemeid ahjusuust välja.  Liigne õhk on siiski vähem kahjulik kui kui pooleldi suletud siibriga kütmine. Pigem olgu õhku rohkem kui teha sellele takistusi siibri või täiesti kinnise ahju välisuksega.